
    Oldemor møtte oss i døra og ville ha klem av begge før vi slapp inn.


    – Nei, se der, Åsmund og … hun fine jenta. Det er så lenge siden jeg har sett dere, sa hun.


    – Vi var her for to dager siden, sa Margit.


    – Hysj, sa jeg og dulta henne i armen.


    – Pappaen til Åsmund sier at vi ikke skal korrigere deg hele tida, men vi var her på mandag, altså, sa Margit.


    Oldemor ble stående og stirre litt betenkt ut gjennom døra før hun liksom våkna og smilte igjen.


    – Kom og få noen vafler nå, sa hun.


    Pappa hadde sagt det ordet mange ganger. Korrigere. Det betydde at vi ikke skulle rette på oldemor hver gang hun sa noe feil. Han hadde lest på nettet at oldemor kunne bli lei seg hvis vi minna henne på at hun ikke huska så mye. Margit mente at oldemor ble mer lei seg for at pappa aldri besøkte henne, og at han derfor kunne holde kjeft.


    Da vi kom inn, gikk jeg rett bort til komfyren og sjekka at ingen av platene sto på. Det gjorde de ikke, men det sto en kjele med svidd havregrøt der som jeg satte i bløt i vasken.


    Margit og jeg pleide å gå innom oldemor de dagene vi slutta tidlig på skola. Hun var egentlig bare min oldemor, men hun var så gammal i huet at hun ikke lenger huska hvem som egentlig var oldebarna hennes. Dessuten var jeg og Margit så gode venner at vi var som søsken. Margit sa det på skola da noen erta oss for å være kjærester. Åsmund er broren min, sa hun og klinte til Fredrik så han skreik og grein.


    Det var en god løsning. Ingen erta oss etter det. Jeg kunne verken ha sagt eller gjort det Margit sa og gjorde. Hadde jeg ikke hatt Margit hadde jeg daua, sa jeg til meg selv en kveld før jeg sovna. Etter det sa jeg det hver kveld. Som ei slags kveldsbønn. Jeg hadde ei ekte søster også, men hun hata meg. Det gjorde ikke Margit, hun var mer slik som ei søster skal være. Margit hadde ikke oldeforeldre, men fikk låne oldemor. Jeg hadde ikke ei ordentlig søster, men hadde Margit. Så gikk det liksom litt opp i opp.


    Oldemor var veldig snill og veldig rar. Hun huska ikke det som skjedde i forrige uke. Men det som skjedde i gamle dager, huska hun så godt at hun trodde det hendte i går. Pappa og tante hadde søkt om plass på aldersheimen, men det var ikke ledige rom. Noen måtte ut først. Du må nærmest være dau for å komme inn der, sa pappa. Og da var det jo ikke så mye vits å komme på aldersheim.


    Det kunne være både morsomt og trist med oldemor. Hun og Margit og jeg kunne prate i hytt og pine. Vi spurte om én ting og hun svarte på noe annet. En gang vi kom dit var hun helt på styr og sa det var en rød elefant i stua. Margit og jeg sneik oss inn for å se. Vi lo så vi skreik, alle tre, da vi skjønte det bare var Fantorangen som var på TV. Etterpå grein oldemor. Hun grein ofte.

    – Jeg forstår ingenting, sa hun.


    – Jeg forstår heller ikke så mye av verden, sa Margit.


    – Takk, engelen min, det var godt å høre, sa oldemor da.


    Oldemor huska aldri hva Margit het, så hun kalte henne lille venn, jentungen, snuppa, engelen og sånne ting. Margit visste heller ikke hva oldemor egentlig het.

    Nå var alt som det skulle være. Vafler på bordet. Kjøkkenet var varmt og lukta slik det skulle lukte på oldemors kjøkken. Hun var allerede godt i gang med å fortelle fra da hun var liten. Adventsstjerna i vinduet gjorde alt ekstra fint. Der vi satt og koste oss, visste vi lite om at dette var en av de siste vanlige stundene med oldemor.

